MacBook

Esialgne polükarbonaadist ümbrisega mudel

Esimene MacBook, mis avaldati 16. mail 2006, oli saadaval nii valget kui musta värvi. See kasutas Intel Core Duo protsessorit, 945GM kiibistikku, GMA 950 integreeritud graafikakaarti ning 667 MHz esisiini. Edasised MacBooki väljalasked hakkasid kasutama Intel Core 2 Duo protsessorit, GM965 kiibistikku, Intel GMA X3100 integreeritud graafikakaarti ning 800 MHz süsteemisiini. Musta värvi polükarbonaadist korpusega MacBookide müük lõpetati 2008. aastal pärast seda, kui tutvustati unibody alumiiniumkorpusega MacBooki.
MacBook oli õhem kui tema eelkäija iBook4, kuid laiem kui 12-tolline mudel, seda tänu oma laiekraanile. Lisaks oli MacBook üks esimesi (kõige esimene oli MacBook Pro), kes hakkas kasutama Apple'i MagSafe laadijat ning kes asendas iBooki mini-VGA ekraanipordi mini-DVI ekraanipordiga. iBooki esialgne graafikakaart asendati Inteli integreeritud GMA lahendusega. Kõige viimased MacBooki mudelid kasutavad juba võimsamat Nvidia GeForce 320M graafikakaarti.
Kui MacBook Pro tegemisel järgiti suuresti PowerBook G4 poolt loodud disainistandardeid, oli MacBook Apple'i esimene sülearvuti, milles kasutati funktsioone, mis nüüdseks on muutunud nende sülearvutite standardiks: läikeekraan, saarekujuline klaviatuuridisain ning mittemehhaaniline magnetiga kaas. 2007. aasta hilisema MacBooki mudeli klaviatuur sai mitmeid muudatusi, mistõttu hakkas sarnanema iMaci klaviatuuriga. Lisati samad kiirklahvid multimeedia kontrollimiseks, samuti eemaldati vahelelükitud virtuaalne numbriline klaviatuur ning Apple'i logo command-nuppudelt.
Enne alumiiniumkorpusega MacBooki väljaandmist pakkus Apple kallimat musta värvi MacBooki mudelit ning seega oli polükarbonaadist MacBooki mudel ainuke Macintoshi sülearvuti, mida pakuti enam kui ühes värvis pärast iBook G3'e.

Pordid

Kõik pordid on sülearvuti vasakul äärel, varasematel mudelitel alustades eest tahapoole: Kensingtoni turvapilu, audio sisse/välja, kaks USB 2.0 porti, FireWire 400, mini-DVI, Gigabit Ethernet, MagSafe laadimispesa.
Esiküljel on tabletikujuline power-tuluke ning ümmargune infrapuna vastuvõtja Apple'i puldi jaoks. Paremal küljel asub kettapilu.

Kasutajamugavus

Polükarbonaadist korpusega MacBooki on kasutajatel lihtsam parandada või uuendada kui tema eelkäijaid. Kui iBook nõudis olulist osadeks lahtivõtmist, et pääseda ligi sisemistele komponentidele, sealhulgas klaviatuuri ning muutmälu eemaldamine, siis nüüd on kasutajatel vaja eemaldada ainult MacBooki korpus, et pääseda ligi peaaegu igale sisemisele komponendile. Kõvaketta või mälu vahetamine nõuab peaaegu ainult aku eemaldamist ning Apple annab nende toimingute tegemiseks kaasa isetegemise juhendid.

Kvaliteediprobleemid

Mõningate varasemate MacBooki mudelite probleemideks olid juhuslikud väljalülitumised, vastavalt MacBooki omanikele, kes on neid mõnda aega omanud. See probleem eemaldati protsessori ning püsivara uuendamisega.
Samuti oli muresid värvimuutustega või killustunud randmetugedega. Paljudel juhtudel hakkas randmetoe juures õhukesi ribasid maha kooruma. Sellistel juhtudel palus Apple omanikel kontakteeruda AppleCare'ga.
2007. aasta mõningatel mudelitel oli probleeme akudega, mida MacBooki sülearvuti omaks ei tahtnud võtta (ei läinud tööle). Selle põhjustas riistvaraline viga.
2010. aasta veebruaris teatas Apple garantii pikenemisest MacBookidele, mis olid ostetud 2006.–2007. aastal. Selle põhjuseks olid kuumusest ja muudest nähtustest tekkinud kõvakettaprobleemid.

Alumiiniumist unibody mudel

14. oktoobril 2008 teatas Apple, et MacBook kasutab uut Nvidia kiibistikku.
Kiibistik tõi kaasa 1066 MHz süsteemisiini, DDR3 süsteemimälu kasutamise, ja integreeritud Nvidia GeForce 9400M graafikakaardi, mis oli ligi 5 korda kiirem kui algne MacBooki Inteli kiibistik. Teisteks muudatusteks olid veel LED tagantvalgustusega ekraan, uus MiniDisplayPort (asendamaks senist mini-DVI porti), klaasist multi-touch puuteplaat (mis käitub ka hiirena), toksiliste ainete eemaldamine, ning FireWire 400 pordi eemaldamine. Uuendatud unibody MacBookid nimetati ümber 13-tollisteks MacBook Prodeks 8. juunil 2009. FireWire taastati FireWire 800 pordi kujul.

Disain

Disainil olid MacBook Airi stiililised jooned. Hiljem kasutati neid ka MacBook Pro kujundamisel. Mudel oli õhem kui algsed polükarbonaadist MacBookid ning see kasutas unibody alumiiniumist korpust otsast ahenevate äärtega. Kallima klassi mudelitel oli klaviatuuril ka tagantvalgustus.

Mudeli vastuvõtt

Kuigi veebiblogi Gizmo võttis mudeli kokku kui "Meie lemmik MacBook tänaseni", väitsid nad, et mudeli ekraan oli kehvem kui tolle aja MacBook Airil või MacBook Prol. Seda väiksema vaatenurga, luitunud värvide ning hämara taustvalgustuse tõttu. Sarnaselt ütlesid veebilehed AppleInsider ning Engadget, et "tegu võib olla Apple'i parima MacBookiga tänaseni" ja, et "need on kohutavad valikud – mitte ainult tööstusliku disaini vaatepunktist, vaid ka näitajate poolest", juhtides samuti tähelepanu ekraani madalale kvaliteedile võrreldes MacBook Pro ning MacBook Airiga. Charlie Sorrel Wired News'ist jõudis sarnaste järeldusteni MacBooki ekraani kohta, viidates selle nõrgale kontrastile ning vertikaalse nurga vähesusele, võrreldes MacBook Pro ning isegi varasema valget värvi MacBookiga. Peter Cohen kirjutas artikli, arutledes FireWire pordi kaotamise üle, öeldes "FireWire pordi puudumine on kindlasti ebamugavus mõningatele kasutajatele. Kuid see ei tohiks olla tehingu katkestajaks enamusele meist igatahes."

Polükarbonaadist unibody-korpusega mudel

20. oktoobril 2009 lasi Apple välja MacBooki, mis sisaldas uut, polükarbonaadist unibody korpusega disaini, kiiremat DDR3 mälu, multi-touch puutepaneeli, LED-tagantvalgustusega ekraani ning sisseehitatud 7 tundi vastupidavat akut. Polükarbonaadist unibody-korpusega MacBookil ei ole FireWire porti ning, nagu 13-tollisel MacBook Prol, on kombineeritud audio sisse/välja port. 18. mail 2010 värskendati MacBooki uuendatud protsessori, kiirema graafikakaardi ning täiendatud aku elueaga.

Disain

Nagu MacBook Pro, jälgib ka MacBook sama otsast kahanevate äärtega disaini, mida esimesena nähti MacBook Airil, kuigi see on äärtest ümaram kui varasemad MacBooki mudelid. Antud mudelil on üleni valge sõrmejälgedele vastupidav läikiv randmetugi (erinevalt eelnevate mudelite hallikatest pindadest) ning klaasist multi-touch puutepaneel.MacBooki põhjal on kummeeritud mittelibisev viimistlus. 2009. aastal tutvustatud sisseehitatud aku peab senise 5 tunni asemel vastu 7 tundi, väidab Apple. Ometi pidas aku Macworldi tehtud testide puhul vastu umbes 4 tundi. Testides mängiti videot täisheledusega ekraanil ning AirPort oli välja lülitatud. Samas Apple'i poolt MacBooki aku eluiga on välja arvutatud keskmise heleduse ekraaniga surfates veebilehtedel ning muutes dokumendifaile, mitte täisheledusega ekraanil filme vaadates. Veebileht Gizmodo jõudis sarnaste tulemusteni oma testidega, kuid nende puhul oli AirPort sisse lülitatud.
2010. keskpaigas välja lastud mudeli aku on veelgi rohkem täiustatud ning väidetavalt peab vastu 10 tundi.

Mudeli vastuvõtt

Hoolimata sellest, et veebileht Slashgear tervitas uut MacBooki kui "üks parimaid algtaseme sülearvuteid, mis Apple on kunagi tootnud", saab unibody korpusega MacBook kriitikat FireWire'i pordi ning SD kaardipilu puudumise tõttu. Nilay Patel veebilehest Engadget lisas, et USB porte oli kerge mõlkida ning sülearvuti põhi muutus paari päevaga kulunud ning värvituks. Ta suunas tähelepanu samuti asjaolule, et mudeli hinda ei  alandatud, mistõttu MacBooki ja MacBook Pro väike hinnavahe teeb sellest "raisatud hinnakujunduse". Siiski nõustuvad enamus kriitikuid, et unibody MacBooki ekraan on märgatavalt parem kui eelnevatel mudelitel. Veebileht AppleInsider väidab, et uus ekraan "pakub oluliselt paremat värvi- ning vaatenurga kasutust" kui varasem MacBook, ent siiski "pole tegu veel niivõrd ereda ja lainurgalise vaatevõimalusega ekraaniga, kui seda on MacBook Prol".